李焘
从何使君父子游墨池分韵得名字
蜀学擅天下，马王先得名。
簧如巧言语，於道盖小成。
子云最后出，振策思遐征。
斯文大一统，欻使圣域清。
富贵尽在我，绂冕非所荣。
旁皇天禄阁，聊亦观我在。
怀哉不能归，旧宅荒榛荆。
寂寞竟谁顾，正路今莫行。
使君蓬莱仙，弭节归赤城。
门无俗宾客，家有贤父兄。
慨念此耆老，不登汉公卿。
临池一樽酒，尚友千载英。
并呼严与李，月旦共细评。
区区可无憾，彼重适我轻。
曷来成都市，尘土污冠缨。
古人不可见，见此眼自明。
请为怀古诗，玉振而金声。